Document ID: 32007R1576

KOMMISSIONENS FORORDNING (EF) Nr. 1576/2007
af 21. december 2007
om ændring af forordning (EF) nr. 92/2005 om gennemførelse af Europa-Parlamentets og Rådets forordning (EF) nr. 1774/2002 for så vidt angår fremgangsmåder ved bortskaffelse eller anvendelse af animalske biprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 4, stk. 2, litra e), artikel 5, stk. 2, litra g), og artikel 6, stk. 2, litra i), og
ud fra følgende betragtninger:
(1)
Ved Kommissionens forordning (EF) nr. 92/2005 af 19. januar 2005 om gennemførelse af Europa-Parlamentets og Rådets forordning (EF) nr. 1774/2002 for så vidt angår fremgangsmåder ved bortskaffelse eller anvendelse af animalske biprodukter og om ændring af bilag VI hertil for så vidt angår omdannelse til biogas og forarbejdning af afsmeltet fedt (2) er der fastsat gennemførelsesbestemmelser vedrørende visse alternative metoder til bortskaffelse eller anvendelse af animalske biprodukter (i det følgende benævnt »alternative metoder«).
(2)
Ved artikel 4 i forordning (EF) nr. 92/2005 er der fastsat krav om mærkning af visse materialer fremkommet ved anvendelse af alternative metoder og bestemmelser om tilladt slutanvendelse af sådanne materialer. Ved forordning (EF) nr. 1774/2002, som ændret ved Kommissionens forordning (EF) nr. 1432/2007 (3), er der fastsat harmoniserede regler om mærkning af animalske biprodukter, som bidrager til identifikation af de pågældende animalske biprodukter og forbedrer deres sporbarhed. Henvisningen til bilag VI i forordning (EF) nr. 1774/2002 i artikel 4, stk. 1, i forordning (EF) nr. 92/2005 bør ændres i overensstemmelse hermed.
(3)
På grundlag af udtalelse af 2. juni 2004 (4) fra Ekspertpanelet for Biologiske Farer under Den Europæiske Fødevaresikkerhedsautoritet om biodieselprocessen som en sikker fremgangsmåde ved bortskaffelse af animalske biprodukter af kategori 1 bør der tillades yderligere muligheder for slutanvendelse af kategori 1-, kategori 2- og kategori 3-materialer i overensstemmelse med de generelle principper fastsat i forordning (EF) nr. 1774/2002. Det bør også tillades at forbrænde biodiesel, der er fremstillet i overensstemmelse med bilag IV til forordning (EF) nr. 92/2005, i stationære eller mobile motorer.
(4)
Det bør nu tillades at deponere materiale fremkommet ved forarbejdning af kategori 1-materiale på steder, der er omfattet af en tilladelse udstedt i henhold til Rådets direktiv 1999/31/EF af 26. april 1999 om deponering af affald (5).
(5)
Artikel 5 i forordning (EF) nr. 92/2005 foreskriver særlige overvågningsforanstaltninger, der skal gennemføres i de første to år, hvor visse alternative metoder anvendes i en given medlemsstat. Kravene vedrørende disse overvågningsforanstaltninger bør tage hensyn til erfaringerne fra den praktiske anvendelse af en proces, der er udviklet i en anden medlemsstat, og de bør tilpasses målsætningen om at sikre et højt niveau for beskyttelsen af folke- og dyresundheden. Udpegning og overvågning af et pilotanlæg vedrørende første anvendelse af en alternativ metode i de enkelte berørte medlemsstater bør derfor være omfattet af forenklede betingelser.
(6)
De test, der skal gennemføres i den første fase af anvendelsen af en alternativ metode bør være baseret på de test, der blev gennemført med henblik på det relevante videnskabelige organs vurdering af den pågældende alternative metode.
(7)
Resultaterne af den supplerende overvågning i en given medlemsstat bør være tilgængelige for andre medlemsstater med henblik på evalueringen af nye ansøgninger vedrørende anvendelse af en af de pågældende alternative metoder på deres respektive områder. Kontaktstederne bør have oplysninger om alternative metoder, der fremgår af den liste, der offentliggøres elektronisk af Kommissionen.
(8)
Forordning (EF) nr. 92/2005 bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 92/2005 foretages følgende ændringer:
1)
Artikel 4, stk. 1, 2 og 3, affattes således:
»1. Materiale fremkommet ved behandling af kategori 1- og 2-materiale, bortset fra biodiesel fremstillet i overensstemmelse med bilag IV, mærkes permanent i henhold til bilag VI, kapitel I, punkt 10-13, i forordning (EF) nr. 1774/2002.
2. Materialer fremkommet ved behandling af kategori 1-materiale bortskaffes ved en af følgende metoder:
a)
forbrænding eller medforbrænding i henhold til direktiv 2000/76/EF
b)
nedgravning i et deponeringsanlæg, der er godkendt i henhold til direktiv 1999/31/EF
c)
videre omdannelse i et biogasanlæg og bortskaffelse af nedbrydningsaffald som foreskrevet i litra a) eller b) eller
d)
forbrænding som brændsel, hvis det drejer sig om biodiesel fremstillet i overensstemmelse med bilag IV.
3. Materialer fremkommet ved behandling af kategori 2- eller 3-materiale skal
a)
bortskaffes som foreskrevet i stk. 2, litra a) eller b)
b)
forarbejdes yderligere til fedtderivater til brug som omhandlet i artikel 5, stk. 2, litra b), nr. ii), i forordning (EF) nr. 1774/2002 uden forudgående anvendelse af forarbejdningsmetode 1-5
c)
direkte anvendes, omdannes eller bortskaffes som foreskrevet i artikel 5, stk. 2, litra c), nr. i), ii) og iii), i forordning (EF) nr. 1774/2002 uden forudgående anvendelse af forarbejdningsmetode 1
d)
anvendes til fremstilling af tekniske produkter, når der er tale om andre materialer end biodiesel fremkommet ved biodieselproduktionsprocessen som omhandlet i bilag IV, eller
e)
anvendes som foreskrevet i stk. 2, litra d), hvis det drejer sig om biodiesel fremstillet i overensstemmelse med bilag IV.«
2)
Artikel 5 affattes således:
»Artikel 5
Supplerende overvågning i de første to år
1. Følgende bestemmelser finder anvendelse i de første to år, hvor nedenstående processer anvendes til behandling af kategori 1-materiale:
a)
alkalisk hydrolyse, jf. bilag I
b)
biogasproduktion efter højtrykshydrolyse, jf. bilag III
c)
biodieselproduktionsproces, jf. bilag IV.
2. Den, der anvender eller leverer processen, udpeger et anlæg i mindst én medlemsstat, hvor der foretages test mindst en gang om året med henblik på fornyet bekræftelse af processens effektivitet for så vidt angår dyresundheden og folkesundheden.
3. Den kompetente myndighed i den medlemsstat, der er omhandlet i stk. 2, sikrer, at:
a)
der i anlægget gennemføres relevante test af materialer fremkommet ved de forskellige behandlingstrin, f.eks. flydende og faste restprodukter og eventuelle gasser fremkommet ved processen
b)
den offentlige kontrol af anlægget omfatter en månedlig inspektion af anlægget og verifikation af de anvendte forarbejdningsparametre og -betingelser
c)
resultaterne af den offentlige kontrol, der er gennemført, gøres tilgængelige for andre medlemsstater.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. december 2007.

Labels: 17
14
20
0
6